钦定古今图书集成/理学汇编/学行典/第023卷 > 皇极经世心易发微四 > 《检篇韵法》
## 钦定古今图书集成/理学汇编/学行典/第023卷 > 皇极经世心易发微四 > 《检篇韵法》

篇中类出韵中字，韵内分开篇内音。见字求声篇内
检，知声取字韵中寻。

声者，由于内八转、外八转之所发而分宫、商、角、徵羽，
皆人之气所别也。气无形，故为阳，而属天之十六卦。
音者，由于牙齿唇舌喉之所发而分开、发、收、闭，皆人
之体所辨。体有质，故为阴，而属地之十六卦。显然可
分。声与音之异者，“声”则韵也，音即翻字之母也。谓之
天卦者，《方图》西北十六卦，以《干》为主也。谓之“地卦”者，
方图东南十六卦，以坤为主也。

《皇极》算万物万物之变，各以声音之字。此法全用翻
切字母调之，闻音则以其母之近似者调而合之，声
与口之所调相合，则是其字。由是唇舌牙齿喉半第
几字，则知地卦矣。以字而质之韵，则知天卦矣。故以
声卦居左，音卦居右，将内三爻为贞，外三爻为悔。又
横看内合得何卦，外合得何卦，名为“《既济图》卦。”又看
挂一图得何卦，方定吉凶，则数在其中，而祸福无毫
釐走作也。

经会、经运、经世之等，各拟年月日时。经会则元为年，
会为月，运为日，世为时；经运则会为年，运为月，世为
日，年为时；经世则运为年，世为月，年为日，月为时也。
张氏未思四体，如元会运世，以世为时，则世卦从四
千三百二十年起，却欲以直运之卦，仿《轨革》之法，取
阴后阳前，卦合十二支，分直一日之十二时，一年之
十二月，一运之十二世，失正宗，难信用。盖以世拟时，
则用三十年之世为一时；以年拟时，则用三百六十
日为一时也；以月拟时，则用三百六十月为一时也。
岂有阴阳两卦十二爻直月直时之例哉？元会运世，
岁月日时，分秒十等体。《河图》“天一地二，至天九地十。”
康节著书至于《观物篇》，只言“大四时”而已，“元会运世”，
为年月日时是也。更有小四时，如以月为年，则两日
半三十时为一月，每时三十分为一日，每分十二秒
为一时，等而下细分之，至于一百六十七亿九千六
百一十六万秒而止。细之又细，所以能极物之变，穷
物之情。其妙处出于神仙之火候，未易言也。

《经世》之图，一年用四爻分爻，直春夏秋冬，变爻变卦，
既合天地阴阳以为用矣，然于四时阴阳之序，有半
叶而半不叶，则休戚又变焉，为《易》道无穷，惟变所适，
至变穷而四时不叶，则无可变矣。故曰：“爻者时也。”时
之义妙矣哉。直世卦已变合序，不特论时，又须看世
在何运，运在何会，上下四体，反复并观，运吉、世吉、年
吉月吉为之，太平之时，一有不同。又辨尊卑小大，尊
固可庇卑，而卑有悖乎尊者，大固可统小，亦有小能
敌大者。数之长短，位之称否，德之厚薄系焉，况又有
“人定胜天”之理哉。

经会卦用运，经运卦用世，经世卦用年，皆以大小运
之日卦为用。今为风角占、为式盘课、为阴阳推算者，
皆以日为主。观物之数，无以异于诸家。特“致用”之法，
则非以昼夜之日为日，所以极深研几，探幽索隐，大
以用大，小以用小，釐然有序，非胶迹泥象也。

元会运世之卦，起日甲月。仲年月与时之卦，起甲己
孟仲。二数不用。甲己、“仲”者，中朔同起也。用甲己、孟者，
中朔离起也，而皆藏闰。至于物数用日，则显闰矣。故
《大四象》用三百六十，而生物用三百八十四，人在天
地中当闰馀之数，知显闰而用三百八十四矣。三百
八十四者，散五日四分于二十四气之首。盖一气十
五日，两时五刻自然逾一日，故气有十六日，二十四
气，日各十六，故成三百八十四也。大丹火候，有年中
补气之法，率皆类此。挂一图二百五十六卦，一千五
百三十六爻，每四爻管一年，则当三百八十四年。今
每运三百六十年便周者，谓有三年之闰，五年之再
闰也。故每十五年，而虚四爻以当闰。然则当闰之四
爻将不用乎？曰：当二十四气之初年，则用此当闰之
爻。其年冬至后，则用正四爻。《左传》言“归馀于终，《皇极乃存闰于初也。”

元会运世，各列四序，如元之泰卦，“元之”元之元之元
得二万兆数，至世之世之世之世《明夷》得八十一万
之数，此特第一位之分数耳。其下各有三十小位，自
甲一寅一而起，见位数若干，因而乘之，方见真数。若
便据二百五十六卦之分数而用之，是天地人物止
二百五十六等而已，非观物之蕴也。况人用分，物用
秒，又有例义，不可一途而取执。